**Ejendals Suomi Oy** on ruotsalaiseen Ejendals-konserniin kuuluva suomalaisyritys, joka valmistaa *Jalas*-merkkisiä työ- ja turvajalkineita.

Tuotannosta 60 prosenttia menee vientiin. Suurimpia markkina-alueita ovat Pohjolan, Keski-Euroopan ja Baltian maat sekä Venäjä. Ejendals Suomen tehdas sijaitsee Jalasjärven Jokipiissä ja työllistää yli 200 henkilöä.

Historiaa
---------

Yrityksen historia juontaa juurensa Juho Viljanmaan vuonna 1916 Oskari ja Sofia Vuoristolta ostamaan nahkurinverstaaseen. Juho-isän kuoltua 1921 verstas siirtyi hänen kolmelle pojalleen, Viljolle, Hannekselle ja Urholle. He tekivät enimmäkseen rahti- eli tilaustyötä, mutta pian alettiin valmistaa myös omia lapikkaita, pieksuja ja hevosvaljaita, joita käytiin myymässä Kristiinan ja Kaskisten markkinoilla. Vuonna 1928 perustettiin verstaan yhteyteen myös oma myymälä.

Vuonna 1933 vanhemmat veljekset myivät osuutensa nuorimmalle Urholle ja perustivat kumpikin omat verstaansa. Urho Viljanmaa alkoi laajentaa ja koneistaa nahkaverstasta, ja tuotevalikoimaan otettiin mukaan sandaalit ja erilaiset kintaat. 1930-luvun lopulla verstas työllisti nahkurien lisäksi kolmisenkymmentä suutaria eli kengäntekijää. Sotavuosina verstaassa tehtiin lapikkaita sotilaille ja korvikemateriaaleista jalkineita siviiliväestölle.

Urho Viljanmaa kuoli 1954, mutta hänen leskensä Salli Viljanmaa jatkoi osakeyhtiöksi vuonna 1956 muutetun Urho Viljanmaa Oy:n hallituksessa vuoteen 1982 saakka. Sotien jälkeen yritys alkoi valmistaa erilaisia työjalkineita sekä juoksu- ja hiihtokenkiä.

1970-luvulla Jalas-urheilujalkineiden valikoimaa laajennettiin. 1980-luvun puolivälissä kenkätehdas Aaltosen urheilu- ja suojajalkinevalmistus siirtyi Jalaksen omistukseen.

### Perheyhtiöstä osaksi ruotsalaiskonsernia

Vuonna 1949 perustettu ruotsalainen perheyhtiö Ejendals AB on Pohjoismaiden suurin työ- ja turvajalkineiden sekä -käsineiden toimittaja ja Jalaksen yhteistyökumppani vuodesta 1984.

Ejendals Suomen tehdas Jokipiissä 2012
Vuonna 2008 Jalas siirtyi osaksi Ejendals-konsernia.

Syyskuussa 2010 Ejendals AB lunasti Klaus ja Kyösti Viljanmaalta näiden vähemmistöosuudet Urho Viljanmaa Oy:ssä saaden haltuunsa koko yhtiön osakekannan. Viljanmaat jatkoivat yrityksen hallituksessa. Klaus Viljanmaa oli yrityksen toimitusjohtaja 2000–2009 ja tammikuun 2009 alusta syyskuuhun 2010 hallituksen puheenjohtaja.

Ejendals-konsernin yhteenlaskettu liikevaihto vuonna 2009 oli noin 100 miljoonaa euroa ja henkilöstömäärä runsaat 300.

Mallistoja
----------

Ejendals Suomi on tehnyt viime vuosina ns. julkkismallistot muun muassa Sara La Fountainin (Gram á la Sara) ja Marcus Grönholmin (MGR Collection) kanssa. Jalaksen Green Line -turvakenkämallistolla on puolestaan EU:n ympäristömerkki (Ecolabel).

Yrityksen asiakkaisiin kuuluvat muun muassa Ruotsin poliisi ja Suomen puolustusvoimat.

Lähteet
-------

1. 1 2  Ejendals-konserni[vanhentunut linkki] Ejendals
2. 1 2 3  Mallisto *Jalas*.  Arkistoitu 2.10.2008. Viitattu 8.9.2010.
3. 1 2  Yritys Jalas. Viitattu 8.9.2010. [vanhentunut linkki]
4. 1 2 3  Vierikko, Virve ym.: *Jokipii: kirja kotikylästämme*, s. 224–226. Jalasjärvi: Jokipiin kylän kirjatoimikunta, 1996. ISBN 9529080247.
5. ↑  Historiikki Jalas. Viitattu 8.9.2010. [vanhentunut linkki]
6. 1 2 3  Ruotsalaiset ostivat loputkin perinteikkäästä suomalaisyrityksestä *Kauppalehti*.  8.9.2010.  Arkistoitu 12.9.2010. Viitattu 8.9.2010.
7. ↑  Jalaksen toimitusjohtaja vaihtuu  9.1.2009. Jalas. Viitattu 8.9.2010. [vanhentunut linkki]
8. ↑  Jalakselta Pohjoismaiden ensimmäinen EU-kukkamerkitty turvajalkine  2.4.2009. Jalas. Viitattu 8.9.2010. [vanhentunut linkki]
9. ↑  Jalas jalkinetoimittajaksi Ruotsin poliisivoimille  19.1.2009. Jalas. Viitattu 8.9.2010. [vanhentunut linkki]

Aiheesta muualla
----------------

* Ejendals[vanhentunut linkki]
* Käkelä, Matti: *Puunauloista valurobottiin : Urho Viljanmaa Oy 1916–1996*. Urho Viljanmaa Oy, 1996.
* Järventie, Teemu: *Jalantaitoja yli 90 vuotta : Jalaksen Viljanmaiden tarina.* Parkano: KIV-Invest, 2012. ISBN 978-952-93-0899-6.